GÁZHEGESZTÉS

A gázhegesztés olyan ömlesztő hegesztőeljárás, amelynek során az összeolvadás gázlánghevítéssel, nyomás alkalmazásával vagy a nélkül, hozaganyag felhasználásával vagy a nélkül következik be.

A gázhegesztéskor az alapfém és a hegesztőpálca anyaga egybeolvad az égőfej szájnyílásánál kialakított szúróláng hatására. A megömlött lemezszél és a hegesztőpálca anyaga egy közös hegfürdőben összekeveredik, amely megdermedés után folyamatos varratot képez.

Gázhegesztő-berendezések

A gázhegesztő-berendezések fő részei a gázpalackok, a nyomáscsökkentők, a tömlők és a hegesztőpisztoly.

Gázpalackok, gázellátás

A nagynyomású gázokat acélpalackokban hozzák forgalomba. A kereskedelemben 2, 5, 10, 20 és 40 literes térfogatú gázpalackok kaphatók. Az acélpalackok általában 15 bar (acetilén) és 150 bar (hidrogén, oxigén stb.) nyomásra készülnek. A cső alakú palacktestet alulról félgömb alakú fenék határolja, amelyre négyszögletes talpat, ún. gurulásgátlót sajtolnak. Ez a talp ad lehetőséget a palack felállíthatóságára és gátolja a könnyű elfordulását. A palack nyakrésze vastagabb, mint a köpenye és a nyakon belül kúpos menet van. Ide csavarják be (a gáz fajtája szerint változó) elzárószelepet. A nyak külső köpenyét is menetesre alakítják ki, amelyre szállításhoz és tároláshoz szelepvédő kupakot kell felcsavarni.

Az éghető gázok (hidrogén, metán, propán stb. )– az acetilén kivételével – a gázpalackok csatlakozócsonkjai balmenetűek (oldalán bemetszett hollandi). Az égést tápláló és semleges gázok (oxigén, nitrogén, szén-dioxid, sűrített levegő stb. ) csatlakozásai jobbmenetűek (hollandi). Ezen kívül az acetiléngázt tároló disszugázpalackok csonkjai kengyelesek.

A felírásokon kívül színjelzések könnyítik meg a felismerhetőséget. A színjelölések a teljes palackon vagy csak a nyakrészen (100mm szélességben jelennek meg).

Oxigén kék, Acetilén (disszugáz) sárga, Éghető gázok piros, Sűrített levegő lila, Nitrogén zöld, Szén-dioxid és más nem éghető gázok szürke, Cseppfolyós égőgáz (propán, bután stb.) piros.  

A gázpalackok tárolása

· A különböző gázokat tartalmazó palackokat – állandó építményben – legalább 2 méter magasságú fallal kell elválasztani.

· Épületen belüli elhelyezés esetén biztosítani kell a helyiség megfelelő szellőzését, és meg kell győződni arról, hogy a kiáramló gáz nem okoz-e közvetett veszélyt

· A gázpalackokat védeni kell a nyílt lángtól, az elektromos ívtől olvadó, fröccsenő salaktól, szikrázástól és hősugárzástól, hirtelen felmelegedéstől és lehűléstől.

· A gyúlékony anyagoktól legalább 6 méter távolságot kell tartani.

· A teli és az üres palackokat is rögzíteni kell.

Nyomáscsökkentők

A nyomáscsökkentő (MSZ EN 562) feladata az, hogy a palackban, ill. csővezetékben lévő nagyobb (bemenő) nyomást az üzemi (kimenő) nyomásra csökkentse, azt állandó értéken tartsa, és a folyamatos gázelvétel lehetőségeit biztosítsa.

A nyomáscsökkentő jellemzője, hogy egy nagynyomású és egy kisnyomású kamrából, valamint két nyomásmérőből áll. A nagynyomású kamra közvetlenül a palackkal van összeköttetésben. A palack oldali nyomásmérő a palackban lévő gáz nyomását, a másik az elvételi helyen kialakult csökkentett (redukált) nyomást méri.

Gázelvételkor a redukált nyomás kisebb, ezért az üzemi nyomást mindig gázáramlás közben kell beállítani. Az üzemi nyomás állandóértéken tartása kétfokozatú nyomáscsökkentővel érhető el. Ez lényegében közös házban összeépített két egyfokozatú nyomáscsökkentő sorba kapcsolva. Annak érdekében, hogy az oxigén-és az éghetőgáz-nyomáscsökkentők helytelen felszerelését megakadályozzák a palackcsatlakozást eltérő módon alakítják ki, a nyomáscsökkentőt megkülönböztető jelzésekkel (színjelölés, ismertetőjel, gyári szám stb.) látják el.

Hegesztőtömlők és tömlőcsatlakozások

Az oxigénhez és az éghető gázokhoz külön erre a célra gyártott vászonbetétes gumitömlőt kell használni.

Az oxigéntömlő két vagy három réteg vászonbetétet tartalmaz. Használatos méretek: belső átmérő 4mm. Külső átmérő 11mm. Színjelölése: szürke, kék vagy fekete. Az új oxigéntömlőt használatbavétel előtt oxigénnel kell átöblíteni, fúvatni. (A sűrített levegő olajat tartalmazhat!)

Az acetiléngáz-tömlő egy vagy két réteg vászonbetéttel készül. Használatos méretek: belső átmérő 6,3mm, külső átmérő 13mm. Színjelölése: piros. Az új acetiléngáz-tömlőt használatbavétel előtt lehetőség szerint sűrített levegővel kell átöblíteni.

A gáztömlők mindkét végét hollandi anyával rögzített gumitömlő-csatlakozó toldatra kell felszerelni. A tömlőcsonknak, ill. a kettős csatlakozótoldatnak a tömlő belső átmérőjéhez kell illeszkednie.

A tömlőket a tömlővégekre rögzítőbilinccsel vagy tömlőszorítóval kell felerősíteni (védve a tömlővégekről történő lecsúszástól). A tömlőcsatlakozó, ill. a tömlőösszekötő elemek rézből, vagy 70%-nál több rezet tartalmazó rézötvözetből nem készülhetnek.

Hegesztőpisztolyok

A hegesztőpisztolyok fő feladata a külön vezetéken érkező oxigén és éghető gáz megfelelő arányú összekeverése, valamint a hegesztéshez szükséges szúróláng előállítása, a láng lehető legnagyobb hőteljesítményének elérése céljából. 

A pisztolyok két fő fajtáját különböztetjük meg attól függően, hogy az éghető gáz és az oxigén milyen rendszeren keresztül keveredik bennük. Általában kisnyomású, injektoros pisztolyt használnak, a nagynyomású keverőhüvelyes pisztoly csak kivételes esetben, pl. nyomás alatti hegesztéshez kell.

A hegesztőpisztolyok működési elve

A hegesztőpisztolyok injektorába (nyomófúvókába) vezetett 1,0-2,5 bar túlnyomású oxigén szívó hatása magával ragadja a kisnyomású (szívófúvóka) acetilént és azzal megfelelő arányú keveredés jön létre. Az oxigén üzemi nyomását és furatát úgy választják meg, hogy az égőszárba közel azonos mennyiségű (1:1) oxigén és acetilén jusson. A szívófúvóka a nyomófúvókát gyűrű, ill. kúp alakban veszi körül, ezáltal a két gáz egymással hegyes szög alatt érintkezik, majd a gázkeverék a szárcsőben keveredve jut az égőfejbe, amelynek furata megegyezik az injektor furatátmérőjével.

A hegesztőpisztoly fogantyúján minden gázvezetéknek külön elzárószelepe kell hogy legyen!

A szelepkerekeken a gáz fajtájának megfelelő O (oxigén) ill. A (acetilén) feliratnak és a nyitás irányát jelző ábrának kell lennie. A szelepkerekeket a gáz fajtájának megfelelő, tartós színnel kell jelölni!

Biztonsági szerelvények

A gázhegesztésnél, lángvágásnál vagy rokoneljárásaiknál (hevítés, melegítés) különböző technológiai okokból előfordulhat visszavágás, visszaégés, visszacsapás és visszaáramlás. Az ezek által okozott veszélyeket akadályozzák meg a különböző biztonsági szerelvények.

A biztonsági szerelvények lehetnek ún. nedves (vízzárak) vagy száraz előtétek. A biztonsági szerelvények alkalmazása nem jelentheti a biztonságos üzemeltetési követelmények mellőzését!

A visszacsapószelep a gáz üzemszerű áramlásával ellentétes irányú áramlását akadályozza meg. A szelepet a gázáram tartja nyitott állapotban és akkor záródik, ha a kilépési oldalon a nyomás egyenlő vagy nagyobb, mint a belépési oldalon.

A lángfogó olyan szerelvény, amely megakadályozza a láng továbbterjedését egy csővezetékben saját elhelyezkedési pontján át bármely irányban.

A mennyiséghatároló zárszelep a megengedettnél nagyobb átáramló gázmennyiség esetén a gáz útját zárja. A szelepet rugó tartja nyitva. Akkor zár, ha a be- és a kimeneti oldali nyomáskülönbség a nagy áramlási sebesség következtében meghaladja a rúgóterhelést.

A lefúvószelepen keresztül a láng robbanásszerű visszaégésekor a lökéshullám a szabadba távozik.

A hő- vagy nyomásérzékelő zárószelep a láng robbanásszerű visszavágásakor az üzemszerű áramlás útját elzárja, ezzel megszünteti a további gázáramlást.

Egyedi palackvédelemnél a pisztolymarkolatra szerelt visszavágásgátló patront használják.

Hegesztőgázok

Az égést tápláló oxigén

Az oxigén színtelen, szagtalan, íztelen, nem éghető, de az égést tápláló gáz.  Más gázokkal robbanóelegyet alkot. Az oxigén keverékként a levegőben, lekötve vízben és a kőzetekben (oxidok formájában) található. Ipari méretekben az oxigén cseppfolyós levegő szakaszos lepárlásával állítható elő. Tiszta oxigénnel az anyagok nagyobb fénnyel, hevesebben égnek, mint levegőben. 

Éghető gázok

Acetilén

Az acetilén (C2H2) (disszugáz: az acetonban elnyeletett acetilén) színtelen, nem mérgező, éghető, szennyezői miatt jellegzetes szagú és édeskés ízű gáz. Meggyújtva kormozó lánggal ég.

Hegesztéskor az acetilén következő tulajdonságait kell figyelembe venni.

· A levegővel és az oxigénnel széles határok között robbanóképes keveréket képez:

· robbanási határ levegővel 2,4-83%

· robbanási határ oxigénnel 2,4-93%

· A rézzel és a rézötvözetekkel (Cu > 70%) robbanóképes réz-acetát vegyületet képez.

· 1,5 bar túlnyomásnál és magasabb hőmérsékleten robbanásszerűen szétesik. 

Hidrogén

A hidrogén ( H2) a legkisebb atomsúlyú kémiai elem. Színtelen, szagtalan, valamennyi gáz között a legkönnyebb. Levegővel és oxigénnel robbanóelegyet alkot. Az öngyulladási hajlama a statikus feltöltődés miatt nagy. A hidrogén-oxigén láng alacsony olvadáspontú fémek (pl. alumínium) hegesztésére, keményforrasztására alkalmazzák. Vastag acélszelvények, valamint víz alatti lángvágáskor hevítőgázként használják.

Metán

A metán (CH4) színtelen, szagtalan, a levegővel robbanóelegyet alkotó, kormozó lánggal égő gáz. A földgáz fő alkotórésze. E gázt földgáz alakjában lángvágásra és helyi melegítésre használják.

Propán

A propán (C3H8) színtelen, nem mérgező, nagy fűtőértékű, könnyen cseppfolyósítható, a levegőnél nehezebb gyúlékony gáz. Telített, nyílt szénláncú szénhidrogén, ennek megfelelően kémiailag kevéssé reakcióképes. Nagy fűtőértéke ellenére kis égéssebessége miatt kicsi az égés intenzitása. Ezért elsősorban hevítőgázként lángvágáshoz, vagy melegítésre, ill. színes fémek, alacsony olvadáspontú fémek (ólom, alumínium) hegesztésére használják.

Bután

A bután (C4H10) színtelen, könnyen cseppfolyósítható, igen nagy fűtőértékű gáz. Telített, nyílt szénláncú szénhidrogén. Felhasználása a propánnal azonos. Az iparban leggyakrabban a propán-bután gázkeveréket használják. A propán tartalma 30-35%-os.

Hegesztőláng

A hegesztőláng szerkezete

A hegesztőláng feladata a hőközlés, a hegesztendő felületek és a hozaganyagok megolvasztása.

A hegesztőláng keletkezéséhez éghető gáz, oxigén és a két gázt keverő eszköz kell. Az éghető gázt oxigénben égetik el. A gázhegesztéshez leggyakrabban használt acetilén-oxigéngáz lángja négy jellegzetesen, jól elkülöníthető részre bontható, ez a lángkúp, a lángmag, a pillangó és a seprű.

· Az égő szájnyílásán kilépő gázkeverék kúpszerű lángmagot képez. Ezen a helyen bomlik szét az acetilén szénre és először még atomos hidrogénre (H), majd molekuláris hidrogénre (H2). A bomlás folyamán fejlődő hő a hidrogént kb. 600 °C-ra hevíti.

· A pillangóban az atomos hidrogén hőtermelődés mellett visszaalakul molekuláris hidrogénné, a szén oxigénnel szén-monoxiddá egyesül.

· A lángköpenyben ezután a hidrogén egyesül az oxigénnel és vízgőzzé alakul. Ez jelentős hőfejlődéssel és térfogat-növekedéssel jár. A jelentős térfogat-növekedés következtében a gáz sebessége is megnő, így jelentékeny hőáramlással hevíti a munkadarabot. A hidrogén elégetésekor keletkező vízgőz miatt viszont e szakaszon már jóval alacsonyabb hőmérsékletű a láng, ezért ez a szakasz már nem annyira a fém megömlesztésére, mint inkább az előmelegítésére alkalmas.

· Az égés befejező része a szén-monoxid szén-dioxiddá való égése, amely már a külső lángköpenyben fejeződik be, kb. 1000 °C-nál kisebb hőmérsékleten.

 Az előbbiekből megállapíthatjuk, hogy ahová összpontosítani akarjuk a hőt, oda a lángnak azt a részét irányítsuk, ahol az acetilén szétbomlása és szén-monoxiddá való égése által keletkezett energia magas hőmérsékletet hoz létre. A láng többi-alacsonyabb hőmérsékletű- része, a külső köpeny hője is jól kihasználható, minthogy a hegesztési helyet elő kell melegíteni, hogy a 3000 °C-nál melegebb lángmag és pillangó már csak a gyors megömlést és összeolvasztást végezze.

A hegesztőláng fajtái

Az acetilén égésekor létrejövő láng több fajtáját különböztetjük meg:

Oxigén keverése nélkül az égéshez a környezeti levegő oxigénje használódik fel. Az égés így tökéletlen, a láng kevésbé meleg, a tökéletlen égés miatt kormoz.

A gázdús lángban az acetilén égési övezete megnő, a mag elveszti éles körvonalait. Az egész láng hossza megnő és intenzívebben sárgásfehér színűvé válik.

Az oxigéndús lángnak rövid, hegyes, éles vonalú magja van, a sötét redukáló lángmag kiterjedésében erősen csökken, az egész láng megrövidül és kékes színű lesz.

A semleges lángnál hosszú, élesen körülhatárolt lángmag alakul ki. Az oxigén és az acetilén keverési aránya közel azonos (gyakorlatban csak úgy érhetjük el, hogy az acetilénné kb. 10%-kal több oxigént eresztünk a pisztolyba).

A gázhegesztés technológiája

A gázhegesztéshez hőforrásként éghető gáz és oxigén gázkeverék elégetésekor keletkezett lángot használnak.

Az anyag előkészítése a gázhegesztéshez

A hegesztés műveletének megkezdése előtt a legfontosabb feladat annak eldöntése, meghatározása, hogy milyen (felrakó- vagy kötő-)hegesztést kívánunk-e, ill. kell-e végezni.

A felrakóhegesztésnél általában csak a felrakandó felületet kell fémtisztára előkészíteni.

A kötőhegesztésnél az összekötendő lemezszéleket az anyag vastagságától függően úgy kell előkészíteni, hogy a tökéletes átolvadás megtörténjen.

A hegesztendő anyagok éleit megfelelően le kell élezni. A leélezéseket gyalulással, marással, fűrészeléssel, lemezollóval, lángvágással stb. készítik elő.

Az elhúzódások (tágulás és zsugorodás) elkerülése érdekében a fűzőpontok távolságára és elhelyezésük sorrendjére is ügyelni kell. A fűzésnél keményebb láng szükséges. A fűzővarrat-távolság a lemezvastagság 25-szöröse, fűzővarrathossz a lemezvastagság 2-szerese. Az első sor hegesztése előtt a fűzővarratokat vagy teljesen el kell távolítani, vagy legalább kezdésnél és befejezésnél lapos átmenettel meg kell köszörülni, a repedésmentességről meg kell győződni.

A hegesztendő anyagszéleket a hegesztés előtt illeszteni kell. Vastag lemezek és hosszú varratok esetén a fűzővarrat helyett szétnyílással kell a lemezeket beállítani.

A hegesztőanyag kiválasztása

A varrat megfelelő szilárdsága nagymértékben függ az alapanyag jó előkészítésétől. Ezen túlmenően fontos az alapanyag szilárdságát megközelítő szilárdságú varrat kialakításához a megfelelő hozaganyag megválasztása is.

A hozaganyag, hegesztőpálca méretre leszabott, csupasz huzal, amelynél követelmény a nyugodt leolvadás és fröcskölésmentesség. A hegesztőpálca vastagságát elsősorban a lemezvastagságnak megfelelően kell megválasztani.

Balra hegesztéskor a pálca átmérője:

· Acélhoz: a lemezvastagság fele + 1mm

· Alumíniumhoz: a lemezvastagság fele + 2mm

Jobbra hegesztéskor a pálca átmérője:

· 5 mm lemezvastagságig megegyezik a lemezvastagsággal

· 6-12 mm lemezvastagság között a lemezvastagság 2/3 része

· 13-20 mm lemezvastagság között a lemezvastagság ¼ része

A hegesztőpálcákat 7 minőségi osztályba sorolták. A gázhegesztő pálcák jelölése a pálca megnevezéséből, szabványszámából, a gázhegesztés rövid jeléből és a hegesztőpálca osztályba sorolásából áll.

A hegesztendő felületen lévő oxidok feloldására, az újbóli oxidáció megakadályozására, valamint a megömlés és a folyósítás elősegítésére folyósítóanyagot használnak. A folyósítóanyag használata olyan fémek esetében szükséges, amelyek nagyobb hőmérsékleten könnyebben oxidálódnak, és a keletkezett oxidokat a láng nem tudja kellő mértékben redukálni. A folyósítóanyag állaga lehet por, paszta, folyadék. A különböző anyagokhoz különböző folyósítót kell alkalmazni.

A folyósítókkal szemben támasztott követelmények:

· olvadáspontjuk 50-100 oC-kal alacsonyabb legyen mint a hegesztendő fémé, ötvözeté

· a megömlött folyósító hígfolyós és a megömlött fém sűrűségénél kisebb sűrűségű legyen

· hegesztés után könnyen eltávolítható legyen. (A varrat felszínéről a visszamaradt folyósítóanyag-maradványokat el kell távolítani, mert korróziót okozhatnak.

A hegesztőberendezés üzembe helyezésének sorrendje

A hegesztőberendezés üzembe helyezésének lépései a következők:

· meg kell győződni, hogy a nyomáscsökkentő (reduktor) szabályozócsavarja laza-e mind az oxigén, mind a disszugáz nyomáscsökkentőn

· az oxigénpalack zárszelepét óvatosan ki kell nyitni

· a markolaton lévő oxigénszelepet ki kell nyitni

· a nyomáscsökkentőn a kieresztőszelepet ki kell nyitni

· az oxigénnyomás-csökkentőn az üzemi nyomást a szabályozó csavarral be kell állítani (3-5bar)

· a markolaton az oxigénszelepet el kell zárni

· a disszugázpalack elzáró szelepét ki kell nyitni

· a markolaton a disszugáz szelepét ki kell nyitni

· a disszugáz nyomáscsökkentőjén a kieresztő szelepet ki kell nyitni

· a disszugáz nyomáscsökkentőjén a szabályozócsavarral be kell állítani a megfelelő nyomást (0,3-0., bar)

· a pisztolyon a disszugázt el kell zárni

Az üzemen kívül helyezés sorrendje

· a hegesztőlángot el kell oltani a markolaton lévő disszugázszelep elzárásával

· az égőt nyitott oxigénszelep mellett tiszta, olajmentes vízben le kell hűteni, közben az oxigént buborékoltatni kell, hogy víz ne jusson a pisztolyba

· a markolaton lévő oxigénszelepet el kell zárni

· a disszugázpalackon az elzárószelepet kell zárni

· az oxigénpalackon az elzárószelepet el kell zárni

· a hegesztőberendezést gáztalanítani kell a markolaton lévő szelepek nyitásával úgy, hogy a nyomáscsökkentők manométerei 0 helyzetbe álljanak. Azonban először a markolaton lévő diszzugáz szelepet nyitjuk meg, megvárjuk míg a hegesztőberendezés (disszu)gáztalanítódik, majd ezután az oxigénnel végezzük el ugyanezeket a műveleteket

· a disszugáz nyomáscsökkentőjének kieresztőszelepét el kell zárni

· az oxigén nyomáscsökkentőjének kieresztőszelepét kell el zárni

· a disszugáz nyomáscsökkentőjének és az oxigén nyomáscsökkentőjének szabályozócsavarját lazára kell állítani, utána a markolaton a szelepeket el kell zárni

A hegesztés folyamata, balra, jobbra hegesztés

Balra hegesztés

Balra hegesztéskor a hegesztés irányát tekintve elől a hegesztőpálca halad és ezt követi a hegesztőpisztoly. A hegesztőpisztoly egyenes vonalú mozgással, a pálca a hegfürdőbe mártva mozog.

A lemez síkjához kb. (=45°-os szöget bezáró hegesztőpisztoly (alumíniumnál és réznél 45-90°) lángja a kb. ß=30°-ban (alumíniumnál és réznél 15-30°) hajló hegesztőpálcát olvasztja le. Balra hegesztéskor a hegesztőpálca mártogató vagy ívelő, a hegesztőpisztoly egyenes vonalú vagy ívelő mozgást végez. Balra hegesztés acélok esetén max. 3-4 mm vastagságig lehetséges.

Jobbra hegesztés

Jobbra hegesztéskor a hegesztés irányát tekintve a hegesztőpisztoly halad elől és ezt követi a hegesztőpálca. A hegesztőpisztoly egyenes vonalú mozgást végez, a hegesztőpálca körkörös mozgás mellett olvad le.

A lemez síkjához (=35-40°-ban hajló hegesztőpisztoly és a ß=40-50°-ban hajló hegesztőpálca elrendezés a tökéletes átolvadást teszi lehetővé. Jobbra hegesztéskor a hegesztőpálca ívelő mozgással az ömledéket kavarva halad, a hegesztőpisztoly egyenes vonalú mozgást végez. A jobbra hegesztést acélok esetén 3mm vastagság felett, továbbá alumínium, réz és öntöttvasak hegesztésére, összekötésére alkalmazzák.

A gázhegesztés kötései, illesztések, varratalakok

Hegesztés előtt az egymáshoz kapcsolódó felületeket össze kell illeszteni.

Az illesztések az illeszkedő felületek egymással bezárt szöge szerint lehetnek tompák, sarkosak, hornyosak és peremesek.

Az illeszkedő felületek megmunkálásuk előtt:

· tompa illesztéskor 0°-ot,

· sarkos illesztéskor 90°-ot,

· T-hornyos illesztéskor 2×90°-ot,

· peremes illesztéskor 180°-ot zárnak be egymással.

Az illesztési hézagot hozaganyaggal kitöltve kapjuk a varratot.

Ezek a varratalakok illesztésüknek megfelelően tompavarratok, sarokvarratok, horony-és peremvarratok lehetnek.

Tompavarratok

A kötések közül a leggyakoribb a tompavarrat, amelynél megmunkálás előtt az illeszkedő felületek egymással 0°-ot képeznek. Viszont a jobb beolvadás elősegítésére a vastagabb lemezek széleit le kell munkálni. A lemunkálásnak megfelelően különféle illesztési hézag, ill. varratalak keletkezik. A vékonyabb lemezek hegesztéséhez általában I-,V- és Y- varratot alkalmaznak. A jobb és megbízhatóbb hegesztés érdekében az X- varratot célszerű asszimetrikusan kialakítani. A legkifogástalanabb gyökbeolvadást az U- és kettős U- (UU-) varratokkal lehet megvalósítani, mert gyökük hozzáférhetőbb, mint az X- varratoké. 

Sarokvarratok

A sarkos illesztés legjellegzetesebb példája, amikor két lemez derékszögben illeszkedik. Az itt keletkező varrat lehet külső vagy belső sarokvarrat. A külső sarokvarrat mindig domború, a belső sarokvarrat azonban lehet domború, egyenes és homorú. Sarokvarrat képződik az átlapolt és a hevederes kötésekben, továbbá az I- és T- tartók összehegesztésekor. I- és T- tartók hegesztésekor a lemezek merőlegesek egymásra, a varrat pedig rendszerint K- varrat gyökkifaragással, de lehet ½ V- varrat is.

A sarokvarratok lehetnek folytonosak és szakaszosak, a szakaszosak lehetnek szimmetrikusak vagy asszimmetrikusak. A folytonos varratok mindig kötővarratok, a szakaszosak vagy kötő- vagy fűzővarratok. 

Hegeszthetőség

Az MSZ 4305 alapján a fémek hegeszthetősége a fémek hegesztés-technológiájától függő alkalmassága olyan hegesztett kötés létrehozására, amely helyi tulajdonságai és a hegesztett szerkezetre (alkatrészre) gyakorolt hatása szempontjából megfelel a követelményeknek. A hegesztett kötés helyi tulajdonságai: repedésérzékenység, szilárdság, szívósság, folytonosság.

Az acélok hegesztése

Az ötvözetlen lágyacél könnyen és jól hegeszthető, semleges lánggal hegesztik.

Nagyobb széntartalmú acéloknál edződési veszély áll fenn, ennek mérséklésére célszerű előmelegítést alkalmazni. Az ötvözött acélok gázhegesztése nem biztonságos, ezért csak szükségmegoldásként jöhet számításba.

Az öntöttvas hegesztése

Az öntöttvas nehezen hegeszthető. A gázhegesztéshez  folyósítószert (lúgos szódát vagy savas bóraxot és bórsavat) használnak. A hozaganyag 3-4% szenet, 2,5-3,5% szilíciumot tartalmaz. Az öntöttvasak hegeszthetők hidegen vagy előmelegítve. Az előmelegítése végezhető helyileg (hegesztőpisztollyal vagy előmelegítő égőkkel), vagy a munkadarab teljes felmelegítésével (kemencében).

Az alumínium és ötvözeteinek hegesztése 

A színalumínium jól hegeszthető. Hegesztés előtt a felületet meg kell tisztítani, az oxidréteget savas vagy lúgos pácolással vékonyítják. A savas pácolás oldatának 75%-a 54%-os salétromsav, 25%-a 50%-osnál hígabb hidrogén-fluorid. A pácolást követően a felületet vízzel le kell mosni. A lúgos pácolás oldata 5-20%-os nátrium-hidroxid, amelynél 50-80 °C-on a kezelési idő 3 perc. A pácolást követően le kell mosni, majd 15-20%-os salétromsavval semlegesíteni kell és újból lemosni. A gázhegesztés acetilén-oxigén lánggal történik, mely leggyakrabban semleges, de megengedhető a gázdús láng is.

Az alumíniumötvözetek hegeszthetősége az ötvözők mennyiségétől függ.

A gázhegesztés főleg az ötvözetlen alumíniumnál, ill. az AI-Mn ötvözetek esetében javasolt. A hegesztést balra hegesztéssel kell végezni, 6mm-nél vastagabb lemezt célszerű függőleges helyzetben egy vagy kétoldali ikervarrattal elkészíteni. Általában a 15 mm-nél vastagabb munkadarabot elő kell melegíteni, ötvözetlen alumínium esetében 150-300°C közötti, ötvözöttek esetében 100-200°C közötti hőmérsékletre.

A réz és ötvözeteinek hegesztése 

A színréz jól hegeszthető. A gázhegesztés hozaganyaga foszfortartalmú, ezüsttel CuAg ötvözet. Folyósítószer használata szükséges. A hegesztést balra hegesztéssel végzik semleges lánggal, elő kell melegíteni. A hegesztés utáni hideg kapálás a keménységet, a meleg kalapálás a szívósságot javítja.

A rézötvözetek, mivel az ötvözők jelentős része dezoxidáló hatású a színréznél könnyebben hegeszthetők. Nehezíti azonban a hegeszthetőséget, hogy néhány ötvözőelem (pl. Zn) kisebb hőmérsékleten párolog.

A sárgarezet oxigéndús lánggal hegesztik, folyósítószert használva. Tartós hegesztés alatt a gázmaszk használata kötelező.

A bronzokat balra hegesztéssel, semleges lánggal hegesztik.

A nikkel hegesztése

A nikkel hegesztésekor nagy gondot kell fordítani a felületi tisztaságra. A hegesztést semleges lánggal, 100 l/h mm fajlagos lángerőséggel kell végezni. Folyasztószert kell használni és a gázok eltávolítása érdekében mindig jobbra hegesztenek.

A gázhegesztés biztonságtechnikája

Egyéni védőeszközök

Az egyéni védőeszközökkel és használatukkal kapcsolatos követelmények a következők:

· a ruhának  100%-os gyapjúból  vagy lángmentesített gyapjúból kell készülnie,

· a hosszú ujjú ingnek, begombolható mandzsettával és a nyakat védő gallérral kell rendelkeznie ( az ing zseb nélküli legyen, vagy gombbal zárható zsebtakaró legyen rajta )

· a nadrág szárának gombolás nélkül kell fednie a bakancsok szárát ( a gombolható nadrág-mandzsetta megfoghatja a szikrákat ),

· a bakancsnak magas szárúnak kell lennie, hogy megakadályozza, a szikrák bekerülését a cipőbe, talpának bordázata olyan, legyen, hogy a szikrák ne szoruljanak meg a bordák között,

· a nadrág és a bakancsszár közé védőbetétet kell elhelyezni, ami megakadályozza, hogy a szikrák felülről a bakancsba juthassanak,

· munka közben a zsebben gyufát, öngyújtót tartani tilos, mert felrobbanhat,

· a kezeket bőr védőszárral ellátott mandzsettás bőrkesztyűvel kell védeni,

· a mell és a test védelmére ( állás vagy ülés közben ) bőrkötényt kell viselni.

Külső helyen végzett munkára hosszú ujjú, teljes háttal és magas nyakkal rendelkező bőrmellények alkalmasak,

· a fejet veszélyeztető égések elkerülésére biztonsági sisakot és alatta lángálló koponyavédőt kell viselni,

· a szemeket felhajtható szűrőüvegű hegesztőszemüveggel kell védeni.

A ruházatot mindig tisztán, olajtól és zsírtól mentesen kell tartani. Ezzel elkerülhető, hogy a ruházat tüzet fogjon vagy csússzon. A hegesztés során lángmentesített határolóernyők alkalmazásával óvható a környezet.

A hegesztő az egyéni és a környezet védő védőeszközöket köteles használni!

A környezet védelme

Ahol hegesztenek, ott a környezetvédelem érdekében be kell tartani a következő szabályokat.

Állandó hegesztési munkahelyeknél (olyan munkaasztal, amely a teljes hegesztési vagy vágási munkahelyet betölti, amelynek teteje és legalább két oldala van) a friss levegő áramlását szellőzéssel, elszívással 0,5 m/s légsebességgel kell lehetővé tenni. Az áramlás útját úgy kell beállítani, hogy a keletkezett káros anyagok a munkát végző arcától, ill. helyétől távozzanak. Zárt térben vagy rosszul szellőző helyen való hegesztéskor meg kell oldani a munkahelyek friss levegővel való ellátását. A nyíltívű hegesztési munkahelyet, a káros fénysugárzást át nem eresztő és azt elnyelő, nem éghető, ill. égéskésleltető anyagú, rögzíthető térelválasztóval kell elhatárolni a környezettől úgy, hogy az ott tartózkodó személyeket káros fénysugár ne érje. A térelválasztó alsó éle és a padozat között legalább 150 mm-es légrés legyen, a térelválasztó magassága a padló szinttől számítva legalább 1800 mm legyen.

LÁNGVÁGÁS

A lángvágás során a gyulladási hőmérsékletre helyileg felhevített acélt tiszta oxigénben folyamatosan elégetjük, és az égésterméket a keletkezett kiégetett résből kifúvatjuk.

Ehhez a következők szükségesek:

· a vágandó anyag oxidja és a keletkező égéstermék a vágandó anyag olvadáspontja alatti hőmérsékleten folyékony legyen,

· a vágandó anyag gyulladási hőmérséklete alacsonyabb legyen, mint az olvadáspontja,

· a művelet folyamatos legyen

Lángvágható anyagok

Az alumínium lánggal nem vágható, pedig az alumínium oxidációja lényegesen nagyobb hőfejlődéssel jár, mint a vasé. Az égéskor keletkező alumínium-trioxid Al2O3 (timföld) olvadáspontja 2050oC, és így a megolvadt résben a keletkezett oxid-jóval az alumínium 660oC olvadáspontja felett is-szilárd marad. Az összefüggő oxid alatt megolvadt fém nem folyik ki, megreked, az oxigénsugár sem elégetni, sem kifújni nem tudja.

Az öntöttvas sem vágható lánggal. Az öntöttvas, mint ötvözet közel áll az alacsony olvadáspontú eutektikumhoz, olvadáspontja 1100-1250oC. Ez mindenképpen alacsonyabb hőmérséklet a keletkező vas-oxid salak 1300oC-os olvadáspontjánál.

A lángvágás három feltételének csak az acél felel meg.
Az acél egyszerű lángvágó pisztollyal 3-300mm lemezvastagságig vágható. Ennél vastagabb lemezek 1500mm-ig oxigénsugárral vághatók.(különleges nagynyomású, összetartó oxigénsugarat adó pisztoly és hidrogéngáz kell) 3mm-nél vékonyabb lemezen a vágás folyamatosságát csak nehezen lehet fenntartani, mert a vékony acélfelületen az oxidáció folytán keletkezett hő nem elegendő ahhoz, hogy a vasoxidot is megolvassza, az oxigénsugarat is kellő mértékig felhevítse és a lemezt az előrehaladás irányában gyulladási hőmérsékletig előmelegítse. A 3mm-nél vékonyabb lemezeket persze mechanikusan lehet darabolni (pl. rezgőollón, daraboló ollón).

